ชงครม.แจกเงิน3,500บาททุกจังหวัด
ชง ครม. ขอเงินกู้ 2.1 แสนล้านบาท แจกเงินเยียวยา 3,500 บาท 2 เดือน ให้ทุกจังหวัด
18 ม.ค. 2564

กระทรวงการคลังแจ้งว่า ในวันที่ 19 ม.ค. 2564 เวลา 14.30 น. นายอาคม เติมพิทยาไพสิฐ รมว.คลัง จะแถลงข่าวมาตรการเราชนะแจกเงินเยียวยา 3,500 บาท เป็นเวลา 2 เดือน หลังจากที่ในช่วงเช้าจะเสนอให้คณะรัฐมนตรี (ครม.) อนุมัติเห็นชอบมาตรการดังกล่าว
ทั้งนี้ กระทรวงการคลังจะเสนอให้ ครม. เห็นชอบมาตรการแจกเงินเยียวยา 3,500 บาท 2 เดือน ในเดือน ก.พ. และ มี.ค. 2564 ให้กับทั้งประเทศทุกจังหวัด โดยใช้เงินกู้เพื่้อการเยียวยาและฟื้นฟูเศรษฐกิจ 2.1 แสนล้านบาท โดยคาดว่าจะครอบคลุมคนที่ได้รับเงินเยียวยาประมาณ 30 ล้านคน
สำหรับในรายละเอียด กระทรวงการคลังเสนอให้แจกเงินกลุ่มที่ 1 กับผู้ถือสวัสดิการของรัฐ หรือ บัตรผู้มีรายได้น้อย 14 ล้านคน โดยให้เพิ่มเติมจากเดือนละ 200 บาท 300 บาท ให้เป็น 3,500 บาท โดยที่ไม่ต้องลงทะเบียน
ขณะที่กลุ่มที่ 2 ให้แจกเงินกับผู้ที่อยู่ในโครงการคนละครึ่ง 15 ล้านคน และโครงการเที่ยวด้วยกัน 1.5 ล้านคน รวมกันประมาณ 16.5 ล้านคน โดยคลังจะเป็นผู้คัดกรองว่า ไม่เป็นข้าราชการ ไม่เป็นพนักงานรัฐวิสาหกิจ ไม่อยู่ในระบบประกันสังคมมาตรา 33 และต้องมีเงินฝากทุกบัญชีรวมกันไม่เกินกี่แสนบาท ซึ่งจะให้ ครม. เห็นชอบตัดสินใจว่าควรมีเงินฝากไม่เกินเท่าไร ซึ่งหากผ่านคุณสมบัติทั้ง 4 ข้อ คลังจะส่งข้อความไปให้ผู้ผ่านการพิจารณากดยอมรับสิทธิได้รับเงิน 3,500 บาท เป็นเวลา 2 เดือน โดยที่ไม่ต้องมาลงทะเบียนเช่นกัน
สำหรับผู้ที่ตกหล่นจาก 2 กลุ่มแรก กระทรวงการคลังจะเปิดให้ลงทะเบียนผ่านระบบเว็บไซต์ที่จะเปิดตัวเป็นทางการในวันที่แถลงข่าว ซึ่งคาดว่าจะเหลือผู้ตกหล่นมาลงทะเบียนจำนวนไม่มาก
อย่างไรก็ตาม ในส่วนของเงินที่ได้ 3,500 บาท เป็นเวลา 2 เดือน ครม. จะพิจารณาว่าจะให้กดเป็นเงินสดออกมาใช้ได้ทันที หรือ เป็นเงินที่อยู่ในระบบเป๋าตังค์เพื่อไปซื้อสินค้าในร้านค้าต่างๆ โดยที่ไม่สามารถกดเป็นเงินสดได้
ก่อนหน้านี้ พล.อ.ประยุทธ์ จันทร์โอชา นายกรัฐมนตรี ได้สั่งการให้กระทรวงการคลัง ประชาสัมพันธ์และเตรียมพร้อมการลงทะเบียนมาตรการเราชนะแจกเงิน 3,500 บาท และการลงทะเบียนคนละครึ่งรอบเก็บตก 1.3 ล้านคน ให้ประชาชนเข้าใจมากที่สุด